**Informatīvais ziņojums**

**par Eiropas Savienības Transporta, telekomunikāciju un enerģētikas**

**ministru padomes 2017. gada 26. jūnija sanāksmē izskatāmajiem jautājumiem**

**I Sanāksmē izskatāmie jautājumi**

2017. gada 26. jūnijā Luksemburgā notiks Eiropas Savienības (turpmāk – ES) Transporta, telekomunikāciju un enerģētikas ministru padomes sanāksme. Sanāksmē tiks izskatīti šādi Ekonomikas ministrijas (turpmāk – EM) kompetencē esoši jautājumi:

**1. Energoefektivitātes direktīvas pārskata priekšlikums**

*- vispārējās pieejas apstiprināšana*

Energoefektivitātes direktīvas pārskata priekšlikums (turpmāk – EED) paredz ES noteikt saistošu 30% energoefektivitātes mērķi 2030. gadam[[1]](#footnote-1), saglabāt obligātos valstu ietaupījuma mērķus enerģijas galapatēriņā, kā arī ieviest attālināti nolasāmus siltumenerģijas skaitītājus. Ar priekšlikumu tiek pastiprinātas metodiskās un ziņošanas prasības dalībvalstīm.

**Latvijas nostāja:**

Latvijas nostāja ir atspoguļota pozīcijā Nr.1 “Priekšlikums Eiropas Padomes un Parlamenta Direktīvai, ar ko groza Direktīvu 2012/27/ES par energoefektivitāti”, kas tika apstiprināta š.g. 9. maija Ministru kabineta sēdē.

Kopumā Latvija atzinīgi vērtē priekšlikumu, lai nodrošinātu energoefektivitātes mērķu līdz 2020. un tālāk līdz 2030. gadam sasniegšanu. Energoefektivitāte ir viens no Enerģētikas savienības stratēģijas stūrakmeņiem un tai ir pozitīva ietekme uz klimata mērķu sasniegšanu, nodarbinātības pieaugumu un investīcijām.

Latvija dod priekšroku indikatīvam 27% ES līmeņa 2030. gada energoefektivitātes mērķim, tomēr var būt elastīga attiecībā uz mērķa 30% lielumu tikmēr, kamēr netiek noteikti obligāti mērķi dalībvalstu līmenī. Tas atbilst 2014. gada oktobra Eiropadomes diskusiju rezultātā pieņemtajiem secinājumiem, kas nosaka, ka šie mērķi ir indikatīvi ES līmenī un netiks pārvērsti par valstu līmenī saistošiem mērķiem.

Latvija uzskata, ka EED ietvertajiem pasākumiem ir jāveicina ekonomiskā attīstība katrā valstī, kā arī jābūt skaidriem pasākumu īstenošanas finansēšanas avotiem pēc 2020. gada, tai skaitā ietverot ES fondu pieejamību.

Latvijai nav pieņemams obligāto saistību - galapatēriņa ietaupījuma kumulatīvā apjoma - būtisks pieaugums 2021.–2030. gada periodā. Ņemot vērā līdzšinējo pieredzi, Latvijai būs grūti izpildīt lielāku mērķi ar nacionālajiem finanšu resursiem, jo ilgtermiņa pasākumiem ir nepieciešami lieli sākotnējie kapiltālieguldījumi.

Tāpēc Latvijai ir ļoti būtiski, lai energoefektivitātes mērķu izpildē pilnā apjomā tiktu ņemti vērā ilgtermiņa pasākumos panāktie enerģijas ietaupījumi. Tāpat Latvija atbalsta elastīgu pieeju valstu galapatēriņa kumulatīvo mērķu noteikšanā un izpildē.

**2.** **Ēku energoefektivitātes direktīvas pārskata priekšlikums**

*-vispārējās pieejas apstiprināšana*

2016. gada 30. novembrī Eiropas Komisija, balstoties uz Eiropadomes secinājumiem klimata mērķu nodrošināšanai, nāca klajā ar priekšlikumu pārskatīt esošo Eiropas Parlamenta un Padomes Direktīvu 2010/31/ES par ēku energoefektivitāti.

Priekšlikuma mērķis ir ēku fonda dekarbonizācija līdz 2050. gadam, katrai dalībvalstij ierosinot pašai noteikt fonda dekarbonizācijas starpmērķi 2030. gadam un gala mērķi 2050. gadam, tos iekļaujot ēku renovācijas ilgtermiņa stratēģijās.

**Latvijas nostāja:**

Latvijas nostāja ir atspoguļota pozīcijā Nr.2 “Par priekšlikumu Eiropas Parlamenta un Padomes Direktīvai, ar ko groza Direktīvu 2010/31/ES par ēku energoefektivitāti”, kas tika apstiprināta š.g. 9. maija Ministru kabineta sēdē.

Latvija kopumā atzinīgi vērtē Komisijas izstrādāto Priekšlikumu. Latvija atzinīgi vērtē izvirzīto mērķi – palielināt ēku atjaunošanas tempus, virzoties uz ēku fonda dekarbonizāciju, vienkāršot šobrīd pastāvošos noteikumus, tādā veidā samazinot administratīvo slogu, vienlaikus pielāgojot tos, ņemot vērā straujo tehnoloģiju attīstību.

Ņemot vērā Eiropas Savienības un arī Latvijas uzņemtās saistības klimata jomā, kā arī Alternatīvo degvielu attīstības plānā 2017.-2020. gadam iekļautās aktivitātes, kas vistiešākajā mērā ir saistīts ar Priekšlikumā piedāvātajiem grozījumiem, Latvija pozitīvi vērtē mērķi attīstīt elektromobilitātes infrastruktūru, kas nodrošinātu elektrotransportlīdzekļu uzlādes iespēju to stāvēšanas laikā.

Tomēr, apzinoties, ka situācijas dalībvalstīs ir atšķirīgas attiecībā uz autoparku un tā atjaunošanās iespējamību, t.sk. attiecībā uz elektrotransportlīdzekļu izplatības palielināšanos, Latvija atbalsta un nesaskata šķēršļus šādu prasību attiecināšanai uz dzīvojamām un nedzīvojamām jaunbūvēm, kā arī gadījumos, kad tiek veikti ēku stāvlaukumu renovācijas darbi, vienlaikus paredzotelastību katrai dalībvalstij uzlādes punktu skaita noteikšanai.

Esošo ēku sektorā Latvija vēlas elastību, nenosakot konkrētas prasības elektromobilitātes veicināšanai.

Attiecībā uz ēkas apkures sistēmu un gaisa kondicionēšanas sistēmu inspekcijām un to alternatīvām Latvija atbalstītu tādas prasību izmaiņas, kas potenciāli samazina nepieciešamo inspekciju skaitu ēku sektoram, kuru patērētās enerģijas apjoms ir relatīvi mazs, un kur šīs prasības uzskatāmas kā papildus administratīvais un finansiālais slogs.

Latvija piesardzīgi raugās uz grozījumiem attiecībā uz vispārējo regulējumu ēku energoefektivitātes novērtējumam,norādot, ka grozījumi būtiski ietekmē šobrīd pastāvošo Latvijas energosertifikācijas shēmu, Izmaiņas radīs nepieciešamību izstrādāt jaunu ēku sertificēšanas shēmu nacionālā līmenī, tai skaitā arī prasības attiecībā uz minimālajām energoefektivitātes prasībām. Jaunas ēku sertificēšanas shēmas izstrādei tiks radīts papildus administratīvais slogs, lai arī šobrīd izvirzītie energoefektivitātes mērķi var tikt sasniegti, ievērojot jau šobrīd pastāvošo mehānismu. Mainoties energosertifikācijas prasībām, mazināsies sabiedrības uzticība konkrētajam izsniegtajam dokumentam.

**3. Tīras enerģijas pakotne**

*- progresa ziņojums*

Šajā jautājumā plānots progresa ziņojums par 2016. gada 30. novembrī Enerģētikas savienības stratēģijas[[2]](#footnote-2) ietvaros Eiropas Komisijas (turpmāk - EK) publicēto ES dokumentu projektu pakotni “Tīra enerģija visiem Eiropas iedzīvotājiem – Eiropas izaugsmes potenciāla realizēšana” (turpmāk – Tīras enerģijas pakotne).

Tīras enerģijas pakotne ietver sekojošus ES tiesību aktu priekšlikumus: a) Eiropas Parlamenta un Padomes regula par elektroenerģijas iekšējo tirgu[[3]](#footnote-3); b) Eiropas Parlamenta un Padomes Direktīva par kopīgiem noteikumiem attiecībā uz elektroenerģijas iekšējo tirgu[[4]](#footnote-4); c) Eiropas Parlamenta un Padomes regula par riskgatavību elektroenerģijas sektorā un ar ko atceļ Direktīvu 2005/89/EK[[5]](#footnote-5); d) Eiropas Parlamenta un Padomes regula, ar ko izveido Eiropas Savienības Energoregulatoru sadarbības aģentūru[[6]](#footnote-6); e) Eiropas Parlamenta un Padomes Direktīva par atjaunojamo enerģijas avotu izmantošanas veicināšanu[[7]](#footnote-7); f) Eiropas Parlamenta un Padomes direktīva, ar ko groza Direktīvu 2012/27/ES par energoefektivitāti[[8]](#footnote-8); g) Eiropas Parlamenta un Padomes direktīva, ar ko groza Direktīvu 2010/31/ES par ēku energoefektivitāti[[9]](#footnote-9); h) Eiropas Parlamenta un Padomes regula par Enerģētikas savienības pārvaldību un ar ko groza Direktīvu 94/22/EK, Direktīvu 98/70/EK, Direktīvu 2009/31/EK, Regulu (EK) Nr. 663/2009, Regulu (EK) Nr. 715/2009, Direktīvu 2009/73/EK, Padomes Direktīvu 2009/119/EK, Direktīvu 2010/31/ES, Direktīvu 2012/27/ES, Direktīvu 2013/30/ES un Padomes Direktīvu (ES) 2015/652 un atceļ Regulu (ES) Nr. 525/2013[[10]](#footnote-10).

**Latvijas nostāja:**

Līdztekus nacionālajām pozīcijām par energoefektivitāti un ēku energoefektivitāti 2017. gada 9. maijā MK tika apstiprinātas nacionālās pozīcijas par Enerģētikas savienības pārvaldību[[11]](#footnote-11) un atjaunojamo energoresursu veicināšanu[[12]](#footnote-12) (MK prot. Nr. 23, 25.§.). Līdz ar to, šobrīd kopumā aktuālas ir MK apstiprinātās nacionālās pozīcijas, vienlaikus attiecībā uz specifiskiem jautājumiem var atzīmēt sekojošo:

Attiecībā uz saturiskajiem elementiem Latvija vēlas atzīmēt sekojošo:

*a) Priekšlikumi attiecībā uz elektroenerģijas tirgus dizainu –* Latvija atbalsta elektroenerģijas tirgus dizaina pārskatīšanu un kopumā pozitīvi vērtē jaunā elektroenerģijas tirgus dizaina mērķi. Iekšējais tirgus būtu jāstiprina ne tikai ar infrastruktūras palīdzību, kas neapšaubāmi ir priekšnosacījums brīvas elektroenerģijas plūsmai, bet arī attīstot tiesisko ietvaru un stiprinot reģionālo sadarbību. Latvija uzskata, ka būtisks jaunā elektroenerģijas tirgus dizaina elements ir kā vairumtirdzniecības, tā mazumtirdzniecības nosacījumu uzlabošana. Latvija uzskata, ka jaunajiem elektroenerģijas tirgus dizaina priekšlikumiem ir jānodrošina, lai tirgus sniedz skaidrus cenu signālus gan investoriem, gan patērētājiem. Latvija atzinīgi vērtē patērētāju interešu aizsardzības stiprināšanu jaunajos priekšlikumos. Latvija uzskata, ka ir nepieciešams reģionāls elektroenerģijas ražošanas jaudas pietiekamības novērtējums, kuram jābūt balstītam uz vienotu metodoloģiju.

Latvijai ir būtiski, lai tiktu veicināta elektroenerģijas starpsavienojumu attīstība, kā arī tiktu nodrošināta Baltijas valstu elektroenerģijas tīklu sinhronizācija ar ES tīkliem.

Latvija atbalsta plānotās Regulas par gatavību riskiem elektroenerģijas sektorā ieceri nodrošināt, ka ES dalībvalstis ievieš atbilstošus, savstarpēji koordinētus instrumentus, lai būtu sagatavotas un spētu pārvaldīt elektroenerģijas krīzes situācijas. Latvija piekrīt EK nostājai, ka nekoordinētas dalībvalstu darbības krīzes situācijās var graut tirgus darbību un apdraudēt energoapgādes drošumu.

Attiecībā uz Energoregulatoru sadarbības aģentūras (turpmāk – ACER) regulas priekšlikumu, Latvija uzskata, ka nacionālo regulatoru lomu nedrīkst mazināt uz ACER lomas stiprināšanas rēķina, bet jāfokusējas uz ACER reģionālās sadarbības problēmu risināšanu.

*b) Atjaunojamo energoresursu direktīvas pārskats –* Latvija kopumā atbalsta direktīvas priekšlikumu, vienlaikus norādot, ka būtu jātiecas uz AER veicināšanu izmaksu efektīvā veidā un respektējot subsidiaritātes un proporcionalitātes principus.

Latvija atbalsta 27% ES AER mērķi, bet nevar piekrist atkāpei no 2014.gada Eiropadomes lēmuma attiecībā uz mērķa nesaistošo raksturu. Nepieciešamas diskusijas par to, vai dalībvalstīm būtu pienākums nodrošināt konkrēta līmeņa sasniegšanu konkrētos gados.

Būtiskākie jautājumi saistīti ar atbalsta nosacījumiem elektroenerģijai, kas ražota no AER, atjaunojamās enerģijas integrēšanu apkures un dzesēšanas iekārtās un transporta sektorā, kā arī pašpatēriņa veicināšanu un papildu ilgtspējas kritēriju noteikšanu mežu biomasai.

*c) Enerģētikas savienības pārvaldība* – aktuāls ir jautājums par Nacionālo enerģētikas un klimata plānu (turpmāk – NEKP) lomu dalībvalstīs, jo pārvaldības regulai būtu jāsekmē vienota NEKP pieeja visā ES, vienlaikus ņemot vērā arī dalībvalstu nacionālo politikas plānošanas dokumentu ietvarus.

Kopumā Latvija atzinīgi vērtē EK centienus ar Pārvaldības Regulas priekšlikuma palīdzību stiprināt EnUn pārvaldību nolūkā sasniegt 2030. gada ES klimata un enerģētikas mērķus. Tomēr Latvijas skatījumā šobrīd ir virkne diskutējamu jautājumu gan par Pārvaldības Regulas projektu kā tādu, gan par tā saikni ar citiem Enerģētikas savienības tiesību aktiem un projektiem, gan arī par prasībām attiecībā uz NEKP izstrādi un apstiprināšanu.

NEKP izstrāde ir laikietilpīgs un resursu ietilpīgs process, ņemot vērā, ka tajā ir jāatspoguļo visas Enerģētikas savienības dimensijas, mērķi, politikas pasākumi, trajektorijas u.tml., jānodrošina nacionālo institūciju, sabiedrības, kā arī reģionālo partneru un EK iesaiste, visticamāk, būs jāveic detalizēts ietekmes novērtējums u.tml. Lai gan pārvaldības regula NEKP projekta sagatavošanu paredz uz 2018. gada 1. janvāri, labākajā gadījumā tas būtu iespējams tikai uz 2019. gada 1. janvāri.

Latvija turpina vērtēt kā NEKP klimata dimensijas ietvaros atspoguļot visu tautsaimniecības nozaru, t.sk. enerģētikas, ieguldījumus iepretim pārējo specifiski ar enerģētiku saistīto dimensiju atspoguļojumam. Risinājumu konceptuālās pieejas enerģētikā var būt būtiski atšķirīgas no risinājumiem, piemēram, lauksaimniecībā un transportā.

Vairāki regulas priekšlikumā iekļauto ziņojumu termiņi ir pārāk agri (piemēram, aptuvenās SEG inventarizācijas, kur statistikas dati vispār nav pieejami noteiktajā termiņā), kas var radīt papildus administratīvo slogu. Rūpīgi jāpārdomā NEKP ziņošanas prasības, lai nedublētu iesniedzamo informāciju, jo šobrīd jau tiek iesniegti ziņojumi par SEG prognozēm, politikām un pasākumiem, kā arī katru gadu tiek iesniegti SEG inventarizācijas ziņojumi.

**4. Starpsavienojumi: informācija par esošo stāvokli un noteikumiem attiecībā uz Tīras enerģijas pakotni**

**-** *viedokļu apmaiņa*

Pēc Spānijas un Portugāles delegāciju lūguma ministri ir aicināti piedalīties viedokļu apmaiņā par augstāk minēto tematu.

Būtiska Enerģētikas savienības sastāvdaļa ir savstarpēji savienots Eiropas enerģētikas tīkls, kas nodrošina fiziskas enerģijas apmaiņu starp dalībvalstīm. Elektrības un gāzes starpsavienojumi ir stratēģisks elements, lai būvētu iekšēju enerģētikas tirgu Eiropas līmenī, kas palielina piegāžu drošību un veicina enerģētikas sistēmu efektīvāku funkcionēšanu, kā arī nodrošina lielāku konkurētspēju un stabilitāti enerģētikas tirgū. Vēl starpsavienojumi spēlē nozīmīgu lomu, lai sasniegtu klimata un enerģētikas mērķus ES līmenī.

**Latvijas nostāja:**

Latvija uzskata, ka starpsavienojumu kontekstā ļoti būtiska ir integrēta ES elektroenerģijas tīkla izveide, lai ES līmenī nodrošinātu dalībvalstu energoapgādes drošumu, informācijas apmaiņu un saskaņotu dalībvalstu rīcību. Baltijas valstu gadījumā būtiski ņemt vērā ne tikai fizisku starpsavienojumu esamību, bet arī integrāciju ar ES elektroenerģijas tīkliem, realizējot sinhronizācijas projektu.

**5. Citi jautājumi**

1. **Ārējo enerģētikas attiecību attīstība**

**-***Informācija no Eiropas Komisijas*

1. **Ienākošās prezidentūras darba programma**

* *Informācija no Igaunijas delegācijas*

**II Latvijas delegācija**

Delegācijas vadītājs: **A. Ašeradens**, Ministru prezidenta biedrs, ekonomikas ministrs

Delegācijas dalībnieki: **J. Štālmeistars,** vēstnieks, Latvijas Republikas pastāvīgā pārstāvja Eiropas Savienībā vietnieks

**Dz.Kauliņš**, Ekonomikas ministrijas Atjaunojamo energoresursu un energoefektivitātes departamenta direktors

**I. Iļjina**,Ekonomikas ministrijas nozares padomniece, Latvijas Republikas Pastāvīgā pārstāvniecība Eiropas Savienībā

Ministru prezidenta biedrs,

ekonomikas ministrs A. Ašeradens

Valsts sekretāra pienākumu izpildītājs,

valsts sekretāra vietnieks R. Aleksejenko

1. Maltas prezidentūras 2017. gada 9.matrā piedāvātajā kompromisa priekšlikumā piedāvāts noteikt Eiropas Savienības līmenī indikatīvu 30% energoefektivitātes mērķi 2030.gadam [↑](#footnote-ref-1)
2. Izveidota ar 2015.gada 19.-20. marta Eiropadomes secinājumiem *(EUCO 11/15)*, balstoties uz EK 2015.gada 25. februāra EK paziņojumu *COM (2015) 80 final* “Pamatstratēģija spēcīgai Enerģētikas savienībai ar tālredzīgu klimata pārmaiņu politiku” [↑](#footnote-ref-2)
3. *COM/2016/861 final* [↑](#footnote-ref-3)
4. *COM/2016/864 final* [↑](#footnote-ref-4)
5. *COM/2016/862 final* [↑](#footnote-ref-5)
6. *COM/2016/863 final* [↑](#footnote-ref-6)
7. *COM/2016/767 final* [↑](#footnote-ref-7)
8. *COM/2016/761 final* [↑](#footnote-ref-8)
9. *COM/2016/765 final* [↑](#footnote-ref-9)
10. *COM/2016/759 final* [↑](#footnote-ref-10)
11. Pozīcija Nr.1 "Priekšlikums Eiropas Parlamenta un Padomes regulai par Enerģētikas savienības pārvaldību" [↑](#footnote-ref-11)
12. Pozīcija Nr.1 "Priekšlikums par Eiropas Parlamenta un Padomes direktīvu par atjaunojamo energoresursu izmantošanas veicināšanu (pārstrādāta redakcija)". [↑](#footnote-ref-12)